આપણે ત્યાં લગભગ દરેક ધર્મમાં કોઈ પણ પ્રકારની જાહેર ધાર્મિક ક્રિયા કરવા માટે ચઢાવા અથવા બોલીઓ બોલવાની પરંપરા છે. એ દ્વારા જે તે તીર્થસ્થાન અથવા ધર્મસ્થાનને નિભાવ માટે સતત ઇન્કમ થતી રહે તેવો પણ એક ઉદ્દેશ હોય છે, પરંતુ હવે એ ચઢાવા અને બોલીઓને કારણે જ ધર્મ ઉપર ધનનું પ્રભુત્વ વધી ગયું છે અને તે દૂષણ પણ બની ગયું છે. ક્યારેક તો ચઢાવા અને બોલીઓની સામૂહિક ઘેલછા જોઈને એમ લાગે કે અહીં ધર્મની અને ઈશ્વરની બન્નેની હરાજી થઈ રહી છે! એવી જગ્યાએ આપણને ફીલ થાય છે કે જાણે ધર્મ વેચાઈ રહ્યો છે અને ઈશ્વર લાચાર બનીને એ બીભત્સ દશ્યો જોઈ રહ્યો છે! સપોઝ, કોઈ ગરીબ વ્યક્તિ સાચી ધાર્મિકતા ધરાવતી હોય તો પણ તે ધન ખર્ચીને – ચઢાવો બોલીને લાભ નહિ લઈ શકે અને કોઈ શ્રીમંત વ્યક્તિ એની ધાર્મિક ભાવના જેન્યુઇન નહિ હોય તો પણ હું આટલી રકમ ખર્ચીને આવો ચઢાવો લઈ શકું છું એવો દંભ કરવા માટે પણ લાભ લઈ જશે.